মুর্শিদাবাদে ওয়াকফ প্রসঙ্গে গর্জে উঠলেন মমতা! কী বললেন মুখ্যমন্ত্রী?

ওয়েব ডেস্ক: মালদহের পর মুর্শিদাবাদ (Murshidabad)। বৃহস্পতিবার বহরমপুরে (Berhampore) সভাতেও মোদি সরকার এবং বিজেপিকে নিশানা করেন তৃণমূল সুপ্রিমো মমতা বন্দ্যোপাধ্যায় (Mamata Banerjee)। এসআইআর থেকে এনআরসি, বাঙালি আবেগ থেকে ওয়াকফ- মমতা ঝাঁঝালো বক্তব্যে উঠে এল একের পর এক ইস্যু। মালদহের মতো মুর্শিদাবাদও যেহেতু সংখ্যালঘু অধ্যুষিত জেলা, তাই এদিনও মমতার বক্তব্যে প্রাধান্য পেল ওয়াকফ (WAQF) প্রসঙ্গ।

বহরমপুরের সভা থেকে ওয়াকফ প্রসঙ্গে মমতা বন্দ্যোপাধ্যায় বলেন, “কেউ কেউ সংখ্যালঘুদের বিভ্রান্ত করছে। বলছে ওয়াকফ নিয়ে আমরা নাকি কিছু করিনি। এটাও সম্পূর্ণ মিথ্যা কথা। আমরা বিধানসভায় কেন্দ্রীয় সরকারের বিরুদ্ধে আইন পাশ করেছিলাম। বলেছিলাম জোর করে সম্পত্তি কাড়া যাবে না।’’

আরও পড়ুন: সাসপেন্ড হুমায়ুন কবীর, কী জানাল তৃণমূল?

একইসঙ্গে তিনি বিভিন্ন ধর্মীয় স্থানকে মসজিদ ও কবরস্থান হিসেবে নথিভুক্ত করার খবরটিকে মিথ্যে গুজব আখ্যা দিয়ে বলেন, “গত কয়েক দিন ধরে কিছু দুষ্কৃতী গুজব রটাচ্ছে, রাজ্য সরকার কালেক্টরে খতিয়ান নম্বর ১-এ ধর্মীয় স্থানগুলো মসজিদ কবরস্থান হিসাবে নথিভুক্ত করা হয়েছে। মিথ্যে কথা।” মমতা আরও বলেন, “সব ধর্মেই কিছু গদ্দার থাকে, যারা বিজেপির টাকা খেয়ে মিথ্যা প্রচার করে।”

এছাড়াও এদিন তৃণমূল সুপ্রিমো বহরমপুরবাসীকে এআই সম্পর্কে সচেতন করে বলেন, “মনে রাখবেন এখন কৃত্রিম বুদ্ধিমত্তা বেরিয়ে গিয়েছে। আমার মুখে অন্যের কথা বসানো হচ্ছে।” পাশাপাশি ‘কালো টাকা’ প্রসঙ্গে মোদি সরকারকে নিশানা করে তিনি বলেন, “ওদের অনেক টাকা, নোটবন্দির টাকা, চুরির টাকা – সব টাকা দিয়ে বিদেশে গিয়ে একটা করে মালা পরে আসছে! অথচ মানুষের জন্য টাকা নেই। করে লুট, আর বলে ঝুট!”